หมอคำนวณ ชี้ร้านค้าในห้างสรรพสินค้าเสี่ยงปานกลางแต่จัดการความเสี่ยงได้ ชี้จัดระบบดีสามารถกลับมาเปิดให้บริการได้
หมอคำนวณ ชี้ร้านค้าในห้างสรรพสินค้าเสี่ยงปานกลางแต่จัดการความเสี่ยงได้ ชี้จัดระบบดีสามารถกลับมาเปิดให้บริการได้ นพ.คำนวณ อึ้งชูศักดิ์ ที่ปรึกษาด้านวิชาการรัฐ เฉพาะการแก้ปัญหาการแพร่ระบาดโรคโควิด-19 กล่าวว่า ทางกายภาพแล้ว ร้านต่างๆ ในห้างสรรพสินค้า เสี่ยงปานกลางแต่จัดการลดความเสี่ยงได้ หากจะกลับมาเปิดให้บริการ จะต้องมีการจัดการพื้นที่ภายใน ให้รักษาระยะห่างระหว่างบุคคล จำกัดจำนวนผู้เข้าใช้บริการแต่ละชั่วโมง โดยใช้เทคโนโลยีช่วยจัดการคิว ทำความสะอาดอยู่เสมอและต้องงดจัดกิจกรรมที่ทำให้คนไปรวมกลุ่มกัน เช่น กิจกรรมนาทีทอง คอนเสิร์ตส่งเสริมการขาย เป็นต้น ซึ่งขณะนี้ทางภาคธุรกิจกำลังออกแบบระบบ โดยจะมีแอปพลิเคชันสแกนและบันทึกข้อมูลคนที่ไปใช้บริการห้างฯ ว่าเข้าใช้บริการวัน เวลาใด ถ้าจะต้องติดตามสอบสวนโรคจะได้สามารถติดตามได้ตรงจุด ซึ่งภาคธุรกิจได้มาปรึกษากับกระทรวงสาธารณสุข ทั้งในส่วนของกรมควบคุมโรคและกรมอนามัย เพื่อให้ดูเรื่องมาตรฐานความสะอาดปลอดภัยด้านสุขภาพ ถ้าผ่านก็ต้องส่งเรื่องไปให้คณะกรรมการควบคุมโรคติดต่อประจำจังหวัดทั่วประเทศ ซึ่งแต่ละจังหวัดต้องพิจารณาโดยรับฟังความคิดเห็นของประชาชนในพื้นที่ หากพื้นที่ประเมินแล้วว่าทำได้จริงก็เริ่มผ่อนปรนตามความเหมาะสม